Telefaks poruka

Telefaks poruka
za: SREDSTVA JAVNOG PRIOPĆAVANJA
od: G.I.S. d.o.o. (glazbena produkcija)
Tel: 098 258 299
Tel/Fax: 051 422 299
Datum: 13. 12. 2004.
Poruka:
Štovani, izvješćujemo vas da će u subotu 18. 12. 2004. s početkom u 20 sati u Opium Budha Baru biti održan “8. Novogodišnji riječki Jazz Tulum” koji će otvoriti mladi New Jazz Band predvođen gitaristom Brunom Mičetićem. Ovaj jazz trio izvodi uglavnom be-bop jazz standarde, dok će Gašpar Antijazz Band u nastavku programa predstaviti isključivo autorske skladbe koje su fuzija različitih stilskih izraza pa čak i jazza što se iz naziva na bi moglo reći. Gosti na riječkom Jazz Tulumu su trenutno vodeći hrvatski jazz glazbenici okupljeni u ponajboljem malom combo jazz sastavu kvartetu Boilers iz Zagreba kojem će se ovom prigodom pridružiti i sjajni saksofonist i flautist Miro Kadoić. Nakon odsviranog programa očekuje se “jamm session” sudionika. Ulaz je besplatan
Organizator koncerta je Koncertna agencija GIS uz potporu Odjela gradske uprave za kulturu.
“JAZZ TULUM” (8)
opium budha bar
subota, 18. 12. 2004. 20 h
voditelj: Vlado Gašparović
NEW JAZZ BAND
Bruno Mičetić – el. git.
Damjan Grbac – el. bas
Alain Ožbolt – bubnjevi
GAŠAPAR ANTIJAZZ BAND
BeroToLoud – el. git.
Gašpar – el. git., kompozitor
Dambass – el. bas
Zveky – bubnjevi
BOILERS QUARTET feat. MIRO KADOIĆ
Davor Križić – truba, krilni rog, kompozitor
Matija Dedić – klavir, kompozitor
Mladen Baraković – kontrabas
Kruno Levačić – bubnjevi, kompozitor
Miro Kadoić – alt saksofon, flauta, kompozitor
BOILERS QUARTET feat. Miro kadoić
Kvartet djeluje od 1994 godine i čine ga pijanist Matija Dedić, trubač Davor Križić, kontrabasist Mladen Baraković i bubnjar Krunoslav Levačić. Ova četvorica umjetnika od osnutka sastava kontinuirano razvijaju i istražuju nove mogućnosti i putove u razvoju vlastitog izričaja u suvremenoj improviziranoj jazz glazbi. Koriste se nasljeđem jazza od izvornog New Orleansa preko Brodway-skih standarda i svih bitnih američkih jazz kompozitora, ali i europskom kulturnom baštinom kao i globalnim kulturološkim utjecajima svojstvenima za kraj 20. Stoljeća. Najbolje to možemo čuti u originalnim skladbama članova kvarteta. Glazbu Boilersa objedinjuje izvrsna međusobna komunikacija koja omogućuje vrhunsku improvizaciju svojstvenu samo pravoj jazz glazbi. Svojom osobnošću i originalnošću sa uvijek svježim idejama i repertoarom koji se stalno razvija, Boilersi privlače ozbiljnu jazz publiku kao i manje upućene mlade slušatelje, te plijene pozornost kritike i medija. Ovi vrsni glazbenici sviraju nadasve iskreno i predano s velikom energijom zbog čega ih je kritičar TIME magazina, Simon Mendy, u članku stanje umjetnosti, nakon njihovog nastupa u Londonu, uvrstio među vodeće europske umjetnike. Boilersi iza sebe imaju brojne nastupe u Hrvatskoj i inozemstvu (Njemačka, Austrija, Italija, Bosna i Herzegovina, Turska, Engleska). Ostvarili su više studijskih i koncertnih snimanja, te su česti gosti radija i televizije. Godine 1997 bili su specijalni gosti koncertne turneje Kenny Barell – Benny Golson All stars 'Jubeloo Jatt Tour', a 1998. Godine nastupili su na Festivalu srednjoevropske kulture u Londonu. Svi članovi Boilersa proglašeni su od strane HGU-a za najbolje instrumentaliste na svom instrumentu u jazz glazbi u 1998. Snimili su i dva nosača zvuka 'Some blues' 1997 i 'Abstract lights' 1999.
Mladen Baraković – kontrabas
Rođen 1950 u Zagrebu gdje je završio gimnaziju i glazbenu školu. Istaknuti je jazz glazbenik i gost mnogih sastava. Član je Big banda HRT. Nastupao je s glazbenicima kao što su: Kay Winding, Ursula May, Michael Urbaniak, Georgij Garagnan, Pepino Principo, Csaba Deseo, Ron Ringwood, Hot Club Zagreb itd. Iskusni je studijski glazbenik koji je snimio brojne nosače zvuka u hrvatskoj. Dobitnik je nagrade Status HGU za najboljeg kontrabasistu u 1997 i 1998.
Kruno Levačić – bubnjevi, kompozitor
Rođen 1957 u Zagrebu, gdje je završio gimnaziju. Samouki je bubnjar. Vodeći je bubnjar u Hrvatskoj, vrsni pedagog, te autor udžbenika bubnjarskih tehnika. Česti je gost međunarodne jazz scene u Europi. Nastupao je s glazbenicima kao što su Michael Haupol, Allan Praskin, Peter Herbert, Lica Cicato, Paulo Noronha, Paul Shigihara, Achim Kaufmann, Sam Rivers, David Friedman, Duško Gojković, Gainni Basso, Ferenz Snatberger, Mulgrew Miller, Ron Ringwood itd. Više godina boravio je u Kölnu. Traženi je studijski glazbenik kako u zemlji tako i u inozemstvu. Dobitnik je nagrade Status HGU ua najboljeg jazz bubnjara u 1997 i najboljeg jazz i rock bubnjara u 1998.
Davor Križić – truba, krilni rog, kompozitor
Rođen 1966 u Zagrebu gdje je završio gimnaziju i glazbenu školu. Nakon toga studira na odjelu za Jazz, Glazbene akademije u Grazu, Austrija. 1990, osvaja na Jazz Fair-u Zagreb nagradu za najboljeg mladog jazz glazbenika. Za sobom ima brojne koncerte s malim sastavima i kao solist velikih orkestara. Član je Big benda HRTa čije je vodeći solista. Nastupao je s glazbenicima kao što su Ernie Wilkins, Boško Petrović, Johnny Griffin, Lena Conquest, Ed Thighpen, Art Farmer, Alvin Queen, Martin Drew, Ron Ringwood, Groontown Jazz Band, Big Band radio televizije Slovenija i s mnogim drugima. Cjenjeni je studijski glazbenik. Snimio je više nosača zvuka u zemlji i inozemstvu. Dobitnik je nagrade Status HGU za najboljeg trubača 1997 i najboljeg jazz trubača krilničara 1998.
Matija Dedić – klavir, kompozitor
Rođen 1973 u Zagrebu gdje završava gimnaziju i glazbenu školu. Diplomirao je na odjelu za Jazz, Glazbene akademije u Grazu, Austrija. Nastupao je s malim sastavima i orkestrima, te s glazbenicima kao što su Boško Petrović, Alvin Queen, Martin Drew, Marc Murphy, N.H.O. Pederson, Ron Ringwood itd. Traženi je studijski glazbenik. Snimio je više nosača zvuka u zemlji. 1998 osniva vlastiti trio s koji je osvojio dvije diskografske nagrade Porin za najbolju jazz skladbu i najbolji jazz album 1998. Dobitnik je i nagrade Status HGU za najboljeg pijanistu u 1998.
Miro Kadoić – alt saksofon, flauta, kompozitor
Diplomirao je klarinet na Muzičkoj akademiji u Zagrebu te u više navrata boravio u New Yorku gdje se usavršavao kod Lou Marinija i Reggia Workmana i svirajući na "jam sessionima". Do 1993. g. bio je član Big Banda HRT-a, a sada je već desetu sezonu član Big Banda RTV Slovenije gdje kao solist nastupa s mnogim renomiranim glazbenicima. Član je novoosnovanog jazz sastava Boilers All Stars i osnivač jazz kvinteta Ten Directions. God. 1997. dobitnik je nagrade Status Hrvatske glazbene unije kao najbolji alt-saksofonista.
|